Gwleidydd o Rwsia yw **Kseniya Sobchak** (ganwyd 5 Tachwedd 1981) sydd hefyd yn cael ei hystyried yn nodigedig am ei gwaith fel cyflwynydd teledu a radio. Mae hi'n ferch i faer etholedig cyntaf Saint Petersburg, Anatoly Sobchak, a'r seneddwr Lyudmila Narusova. Daeth Sobchak yn adnabyddus i'r cyhoedd drwy'r rhaglen deledu *Dom-2* ar sianel TNT Rwsia. Mae hi'n angor-gyflwynydd sianel deledu annibynnol "Rain" Dozhd. Credir iddi werthu ei siars yn 'Euroset' am $2.3 million yn Rhagfyr 2012.

Bu'n aelod o 'Gyngor Cydlynu Gwrthwynebiad Rwsia' am rai blynyddoedd ac yn 2018, yn ddim ond 36 oed, safodd ar ran 'Plaid y Fenter Ddinesig' yn Etholiad Arlywyddol Rwsia - yr ymgeisydd ieuengaf erioed i wneud hynny.

Sobchak yn 2010
Fe'i ganed yn St Petersburg ar 5 Tachwedd 1981. Disgrifiodd Sobchak ei hun fel "rhanol-Iddewig". Datgelodd Sobchak hefyd ei bod hi a'i theulu wedi profi gwrth-Semitiaeth. Priododd Maksim Vitorgan ac mae Platon Vitorgan yn blentyn iddi.

Wedi gadael yr ysgol yn 1998, mynychodd Brifysgol Herzen a Phrifysgol y Dalaith yn Saint Petersburg, ac yn 2001, symudodd i Moscfa, lle bu'n fyfyriwr yn Sefydliad Perthynas Rhyngwladol y Wladwriaeth ble cafodd radd meistr mewn gwleidyddiaeth.

Gwleidyddiaeth
--------------

Roedd tad Sobchak, Anatoly, wedi bod yn athro prifysgol yn y gyfraith ar Vladimir Putin a Dmitry Medvedev ym Mhrifysgol y Dalaith, Leningrad. Adeiladodd berthynas agos â Putin, yn arbennig, ac yn 1991 helpodd lansio gyrfa Putin mewn gwleidyddiaeth pan oedd yn faer Saint Petersburg. Yna, pan gafwyd cyhuddiadau o lygredd yn erbyn Anatoly, helpodd Putin ef i ffoi o Rwsia.

### Yr Etholiad am Arlywyddiaeth Rwsia, 2018

Cyn cyhoeddi ei bwriad i fod yn rhan yn ras Arlywyddol 2018, trafododd Sobchak ei bwriad gyda Putin, wyneb yn wyneb. Dywedodd: "Gyda Vladimir Vladimirovich, mae fy nheulu wedi bod yn gysylltiedig â llawer iawn ... felly roeddwn i'n teimlo ei bod yn iawn i ddweud fy mod wedi gwneud penderfyniad o'r fath". Dywedodd Putin wrthi, "mae gan bob person yr hawl i wneud eu penderfyniadau eu hunain a rhaid iddynt fod yn atebol amdanynt".

Ar 15 Mawrth 2018, cyhoeddodd Sobchak a Dmitry Gudkov eu bod wedi sefydlu plaid newydd, sef Plaid y Newidiadau, ar sail Menter Ddinesig y blaid.

### Barn gwleidyddol

Logo Sobchak yn 2018
Mae Sobchak yn feirniadol o bolisïau gwleidyddol Putin. Er ei bod yn dweud ei bod wedi "pleidleisio" yn hapus dros Putin yn y gorffennol pan oedd hi'n iau, ni fydd yn gwneud hynny mwyach. Yn etholiad arlywyddol Rwsia yn 2012, dywedodd iddi bleidleisio dros Mikhail Prokhorov.

Mae Sobchak yn disgrifio'i hun fel "gwladgarwr a chenedlaetholwr". Fodd bynnag, mae'n credu hefyd bod llawer o'r gwladgarwch yn Rwsia heddiw yn artiffisial.

Teledu
------

Daeth Sobchak yn enwog yn 2004, am gyflwyno'r sioe reality Dom-2. Gadawodd y sioe yn 2012 ac yna rhwng 2008-2010 cyflwynodd *Pwy sydd DDIM eisiau bod yn filiwnydd?*, *Yr Arwr-6 Olaf*, *Bywyd Melys Blondan*, *Myz-TV*, a *Dwy Seren*. Yn 2010, bu Sobchak yn westai ar y rhaglen deledu *Y Meddwl Rhydd*, rhaglen ar sianel y wladwriaeth.

Ers 2011 mae Sobchak wedi cynnal y rhaglen *Sobchak Live* ar y sianel annibynnol Dozhd ac yn 2012, ymddangosodd yn y gyfres deledu *Canllaw Byr i fywyd Hapus*.

Ffilm
-----

Actiodd Sobchak yn y comedïau *Hitler yn mynd Kaput!*, *Rzhevsky yn erbyn Napoleon*, *Y Mwfi Gorau*, *Entropiya* a *Lladron a hwrod* (2004).

Cerddoriaeth
------------

Yn 2007, recordiodd Sobchak y gân 'Dawnsia Gyda Mi!' (Потанцуй со мной)' gyda'r rapiwr Rwsiaidd, Timati, yn ogystal â fideo cerddorol (Fideo sydd ar YouTube). Priodolodd cyfryngau Rwsia ar y pryd berthynas rhwng Sobchak a Timati.

Anrhydeddau
-----------

* Dros y blynyddoedd, derbyniodd nifer o anrhydeddau, gan gynnwys: YouTube Creator Awards, Silver Play Button, Gold Play Button, Steppe Wolf Prize .

Cyfeiriadau
-----------

1. ↑  Mass media: K.Sobchak broke up with I.Yashin SOCIETY, 10 Rhagfyr 2012 16:49
2. ↑  "Ксения Собчак зарегистрирована кандидатом в Президенты России". *Rossiyskaya Gazeta* (yn Rwseg). Cyrchwyd 2018-02-08.
3. ↑  Dyddiad geni: *Internet Movie Database*. dyddiad cyrchiad: 17 Gorffennaf 2016. "Ksenija Sobčak".
4. ↑  Crefydd:. .
5. ↑  Newsweek, "Russia's Mighty Mouse", 25 Chwefror 2008.
6. ↑  *Splurge scandal at restaurant* Archifwyd 6 January 2012[Date mismatch] yn y Peiriant Wayback. *Newyddion Moscfa*, adalwyd 15/12/2011
7. ↑  Sobchak met with Putin before announcing her participation in the elections 18 October, Sergey Smirnov, Vedomosti
8. ↑  "Kseniya Sobchak - Biography". *Internet Movie Data Base*. Cyrchwyd 6 Mawrth 2009.
9. ↑  Coбчɑĸ ϲoбρɑлɑϲь нɑ ʙыбoρы бeɜ пoлuтuчeϲĸoй пρoгρɑммы Archifwyd 2021-09-04 yn y Peiriant Wayback. Соломия КомароваПн, 23 октября 2017

|  |  |
| --- | --- |
| Awdurdod | 
* WorldCat
* VIAF: 316005840
* LCCN: n2006087618
* ISNI: 0000 0004 4972 3015
* GND: 1161695621
* SUDOC: 186084803

 |